text: Kattekillinger efterladt ved børnehave
  16 december 2010 kl. 10.50
  En kat med fire killinger er blevet efterladt i sneen ved børnehaven Gadkjærgaard i Vinding ved Vejle.
  - Killingerne lå i en fletkurv på et lille, hvidt flistæppe, mens kattemor vogtede over dem. Killingerne måtte varme sig ved hinanden, mens kattemor frøs en smule, fortæller pædagog Tina Østergaard-Andersen til Vejle Amts Folkeblad.
  Børnehaven har i forvejen får, kaniner og fisk, men den har ikke plads til katte.
  - Vi kan ikke beholde dem, blandt andet fordi nogle af de voksne er overfølsomme over for katte, siger Tina Østergaard-Andersen.
  Dyrenes Beskyttelse og Vejle Dyrehospital vil nu finde et nyt hjem til kattene.
  Killingerne er godt seks uger, og hvis de ikke var blevet fundet af børnene i børnehaven, var de formentlig døde af kulde.
  Vejle Dyrehospitals hjemmeside.
  